Ego Rainaldus, dominus de Varty, notum facio omnibus presentibus et futuris presentes litteras inspecturis, quod Ansoldus et Odo, frater ejus, de Giencort, quando monachaverunt Aimardum, fratrem suum, dederunt Deo et Sancto Benedicto et domui de Varty unum modium frumenti et unum modium avene in grangia de Spinosis, in perpetuum pacifice et quiete annuatim percipiendos, et, quia grangia illa ad feodum et dominium meum pertinet, ego, cum Radulfo filio meo, donum istud benigne laudavi et concessi. Et in hujus rei testimonium presentem cartam sigillo meo signavi. Actum incarnationis dominice anno 1218.